夜聞湖中漁歌
作者：陸游
朝代：宋

paragraphs: 夢回一燈翳復明，卧聞湖上漁歌聲。
嗚嗚乍低忽更起，嫋嫋欲斷還微縈。
初隨缺月墮烟浦，已和殘角吹江城。
悲傷似擊漸離筑，忠憤如撫桓伊筝。
放臣萬里憂國泪，戍客白首懷鄉情。
峽猿失侣方獨宿，沙雁垂翅猶遐征。
巴巫竹枝短亭晚，瀟湘欸乃孤舟横。
世間此恨故相似，使我百感何由平。